酷熱天氣警告

酷熱天氣警告係香港天氣酷熱或預料酷熱嗰陣，由香港天文台發出嘅警告信號。酷熱天氣警告系統獨立於其他氣象警告，例如火災危險警告、一號或三號熱帶氣旋警告信號、黃色暴雨警告信號、雷暴警告、強烈季候風信號，呢啲警告可同時生效，但唔會同佢相反嘅警告——寒冷天氣警告，同埋霜凍警告同時生效。同八號或以上熱帶氣旋警告信號、山泥傾瀉警告、新界北部水浸特別報告，又或者紅色、黑色暴雨警告信號同時生效嘅機會好細，因為天氣惡劣嗰陣，溫度好難上升到酷熱程度。酷熱天氣警告喺1999年12月制定，2000年5月29號首次生效。

發出酷熱天氣警告目的係及早提醒市民香港將會受到酷熱天氣影響，呼籲市民提高警惕，預防因酷熱而出現中暑、熱衰竭同曬傷。酷熱天氣警告發出後，信息會透過香港嘅電台、電視台同天文台網頁向市民廣播。若有需要，天文台仲會搞新聞發佈會，提醒市民做適當措施。若天氣持續酷熱，天文台會喺警告生效期間，繼續發出特別報告提醒市民應注意嘅事項。

2014年5月尾起，當氣溫未有33℃，未達到發出酷熱天氣警告嘅標準，但天氣好炎熱或悶熱，有可能導致中暑或熱衰竭時，天文台就會喺網站發出「特別天氣提示」，提醒市民採取同應對酷熱天氣相同嘅預防措施。

2023年新增「極端酷熱天氣特別提示」，當錄得35度或以上高溫，會向市民發出提示警號。

酷熱天氣警告頻率同生效日數

酷熱天氣警告之最

生效時間最長：2020年7月11號06:45至7月30號17:45，持續467個鐘。
 生效時間最短：2009年7月26號12:45至14:30，持續1個鐘45分鐘。
 最多日數發出警告嘅年份：2021年，有成82日，打破2020年共有67日嘅舊紀錄。
 最多次數發出警告嘅年份：2021年，有成32次，打破2014年共有31次嘅舊紀錄。。
 最少日數同次數發出警告嘅年份：2006年，只有7日同3次
 最早全年首次發出警告：2018年5月3號11:55至14:15，持續2個鐘20分鐘。
 最遲全年首次發出警告：2009年7月9號15:20至7月10號23:45，持續32個鐘25分鐘。
 最早全年最後發出警告：2006年7月24號06:00至7月25號19:30，持續37個半鐘，亦係唯一一年冇喺8月發出呢個警告。
 最遲全年最後發出警告：2017年10月12號13:35至18:00，持續4個鐘25分鐘。
 最早全年首次錄得酷熱天氣：1956年4月27號，錄得33.4℃，亦係唯一一年喺4月出現酷熱天氣。而酷熱天氣警告設立後就係2018年5月3號，錄得33.5℃。
 最遲全年首次錄得酷熱天氣：1897年9月29號，錄得33.2℃。而酷熱天氣警告設立後就係2008年7月21號，錄得33.2℃。
 最早全年最後錄得酷熱天氣：1898年5月30號，錄得33.1℃。而酷熱天氣警告設立後就係2006年7月25號，錄得33.9℃。
 最遲全年最後錄得酷熱天氣：1939年10月16號，錄得33.2℃。而酷熱天氣警告設立後就係2017年10月3號，錄得33.5℃。
 最早全年首次錄得熱夜：2012年5月3號，錄得28.0℃。
 最遲全年首次錄得熱夜：1924年9月7號，錄得28.4℃。而酷熱天氣警告設立後就係2008年7月20號，錄得28.4℃。
 最早全年最後錄得熱夜：1897年6月4號，錄得28.0℃。而酷熱天氣警告設立後就係2004年8月19號，錄得28.8℃。
 最遲全年最後錄得熱夜：2017年10月11號，錄得28.3℃，亦係首次喺10月出現熱夜。
 天文台總部錄得嘅最高氣溫紀錄：2017年8月22號下晝2點，錄得36.6℃，打破2015年8月8號錄得36.3℃嘅舊紀錄，而嗰日香港濕地公園更錄得高達39℃，係香港境內歷年最高氣溫紀錄。
 天文台總部錄得嘅「最高日最低氣溫」紀錄：1990年8月18號，錄得30.1℃。而酷熱天氣警告設立後就係2015年8月8日，錄得30.0℃。
 天文台總部錄得嘅最高日平均氣溫紀錄：2015年8月8號，錄得32.4℃。
 天文台總部錄得嘅最高氣溫但冇出過酷熱天氣警告紀錄：2007年7月7號，錄得33.7℃。
 最多酷熱天氣日數嘅年份：2021年，有成54日，打破2020年有成47日嘅舊紀錄。
 最少酷熱天氣日數嘅年份：1885至1887年、1904至1905年、1909至1910年、1917至1918年同1932年，完全冇酷熱天氣日數。而酷熱天氣警告設立後就係2006年，只有3日。
 最長連續酷熱天氣日數紀錄：1978年7月4號至7月22號，共持續19日。而酷熱天氣警告設立後就係2009年8月23號至9月8號，共持續17日。
 最多熱夜日數嘅年份：2021年，有成61日，打破2020年有成50日嘅舊紀錄。
 最少熱夜日數嘅年份：1884至1887年、1890至1895年、1898年、1900年、1904至1908年、1910年、1913年、1916至1918年、1921年、1935年、1950至1951年、1953年、1955年、1957年及1975年，完全冇熱夜日數。而酷熱天氣警告設立後就係2013年，只有10日。
 最長連續熱夜日數紀錄：2022年7月9號至2022年7月29號，持續咗21日。

工作暑熱警告

連出去
寒冷及酷熱天氣警告 - 香港天文台
香港天文台警告及信號資料庫 - 酷熱天氣警告
香港天文台－酷熱天氣警告狀況
自1884年(除1940-1946年外)香港天文台錄得的酷熱天氣日數
香港天文台教育資源：淺談酷熱天氣

氣象冷知識

天文台網誌
炎熱天氣注意防暑，李立信、李國麟，13-06-2014
真的酷熱嗎？，蔡子淳、李立信，21-07-2016
酷熱天氣警告知多點，李立信、陳玉卿，24-08-2016

香港天文台